OpenLLM-France/wikimedia huggingface dataset:
# Dandi

Un dandi (de l'anglès: dandy) és un arquetip de persona molt refinada en el vestir, amb grans coneixements de moda, provinent de la burgesia, amb una forta personalitat i posseïdora de nous valors com la sobrietat o l'ús dels avenços portats per la Revolució Industrial, que acabaria convertint-se en un referent per a la seva època.
El corrent associat al dandi es denomina «dandisme», sense estar clar l'origen de la paraula ni si la seva procedència va ser més literària que real o a l'inrevés, però va néixer en la societat anglesa i sobretot francesa de finals del segle xviii. Amb posterioritat s'aniria expandint a altres nacions portada per persones que havien residit a Londres i sobretot París. El dandisme es va convertir en un referent per a la moda masculina, per als valors i per als costums de les societats europees molt agitades per les diferents revolucions esdevingudes entre els segles XVIII, XIX i principis del xx. Aquest corrent va ser contestatari amb la societat de la seva època i amb moviments com el romanticisme del que pretenia separar-se. Encara que fracassats vitalment, els seguidors del dandisme van contribuir a crear la moda masculina actual, així com el concepte de celebritat, el de drets d'imatge i el de tribu urbana.

## Referències

* ↑ «dandi». Diccionario de la lengua española. Real Academia Española (castellà).
* ↑ Plantilla:Cita DPD
* ↑ «El dandy, creador de la moda actual». Ávila: Kalión moda hombre-ceremonia, 29-06-2012. Arxivat de l'original el 2016-03-04. [Consulta: 15 juliol 2012].

## Vegeu també

* Esnob
* Flâneur
* Georg Simmel
* Charles Pierre Baudelaire
# Iússuf Raíssov

Iússuf Saíd-Magomèdovitx Raíssov (en rus: Юсуф Саид-Магомедович Раисов, txetxè: РаисгӀеран Юсуф, nascut 22 de juny de 1995, Saratov Oblast, Rússia) és un artista marcial mixt rus d'ètnia txetxena. Fou campió de pes ploma en la promotora ACB (Absolute Championship Berkut), és cinturó púrpura en Jujutsu brasiler i mestre d'esports en ARB i combat sambo.
En començar la Primera guerra de Txetxèna, els pares d'en Iússuf van abandonar Txetxènia i van anar a viure a la ciutat d'Engels a l'Oblast de Saratov. De petit començà a practicar karate, lluita lliure, combat cos a cos, i després va passar a combat sambo.
Iússuf va fer el seu debut en les MMA en la promotora txetxena Absolute Championship Berkut (ABC) ara anomenada Absolute Championship Akhmat (ACA).

## Referències

* ↑ «Юсуф Раисов (Yusuf Raisov) - рейтинг, новости, статистика боев, видео» (en rus). Arxivat de l'original el 2024-12-08. [Consulta: 8 febrer 2025].
* ↑ «Вице-президент ACA: «Мы самая сильная организация в Европе»» (en rus). [Consulta: 8 febrer 2025].
# Henri Bellivier

Henri Bellivier (Sent Andriu de Cupçac, 6 de juny de 1890 - Ambilly, 14 de març de 1980) va ser un ciclista francès que competí a començaments del segle XX. Va participar en els Jocs Olímpics de 1920 a la prova en tàndem.

## Palmarès

* 1913
** Campió de França de velocitat amateur
* 1914
** 1r al Gran Premi de París de velocitat amateur
* 1920
** Campió de França de velocitat amateur
* 1921
** 1r al Gran Premi de París de velocitat amateur

## Referències

* ↑ «Olympedia – Henri Bellivier». [Consulta: 13 setembre 2024].
* ↑ «Henri Bellivier (1890-1980)» (en francès). [Consulta: 13 setembre 2024].

## Enllaços externs

* Palmarès a sitiodeciclismo.net
* Palmarès a museociclismo.it
# Microrreserva Alt de la Cava

La Microrreserva de Flora Alt de la Cava se situa al terme municipal d'Agres, País Valencià, i té una superfície de 14,341 ha.

## Espècies prioritàries

Campanula rotundifolia subsp. aitanica, Orchis tenera, Sàlvia blancoana subsp. mariolensis i Valeriana tuberosa.

## Unitats de vegetació prioritàries

* Matolls termomediterranis i preestèpics, Armerio-Salvietum mariolensis (Codi Natura 2000: 5330).
* Prats calcaris càrstics o basòfils de l'Alysso-Sedion albi, Sileno secundiflorae-Tunicetum saxifragae (Codi Natura 2000: 6110).
* Formacions herboses seques seminaturals i fàcies de matoll, Teucrio pseudochamaepitys-Brachypodietum retusi (Codi Natura 2000: 6220).
* Despreniments rocosos mediterranis occidentals, Resedetum valentinae, (Codi Natura 2000: 8130).
* Pendents rocosos calcícolas, Jasionetum foliosae (Codi Natura 2000: 8210).
* Boscos mediterranis de Taxus baccata (Codi Natura 2000: 9580).

## Limitacions d'ús

Les establertes en la normativa reguladora del Parc natural de la Serra de Mariola.

## Referències

* 1 2 3 4 «ORDEN de 29 de abril de 2003, de la Conselleria de Medio Ambiente, por la que se declaran 5 microrreservas vegetales en la provincia de Alicante. [2003/6524]». [Consulta: 27 febrer 2021].
# Heliangelus

Heliangelus és un gènere d'ocells de la subfamília dels lesbins (Lesbiinae) dins la família dels troquílids (Trochilidae). Aquests colibrís habiten zones altes d'Amèrica del Sud.

## Etimologia

El nom genèric Heliangelus es compon de les paraules del grec antic «hēlios» que significa “sol”, i «angelus» que significa “àngel”.

## Característiques

Els colibrís d'aquest gènere fan entre 9 i 12 cm de longitud, de bec curt, fi, recte i negre. Els mascles exhibeixen un pitet resplendent (excepte H. regalis, el mascle totalment blau fosc brillant), vorejat per un collaret pectoral blanc o camussa en la majoria de les espècies. La cua pot ser poc o molt forcada, verda per dalt (les rectrius centrals) i negroses o blau-negres per baix (les rectrius externes). Presenten dimorfisme sexual, les femelles no tenen el pitet resplendent. Habiten a selves serralades, les zones limítrofes i clarianes.

## Taxonomia

Les espècies H. clarisse i H. spencei van ser alternativament tractades com a espècies plenes o com a subespècies d'H. amethysticollis. Actualment, la majoria de les classificacions les consideren com a espècies separades, basant-se en les diferències morfològiques i també vocals. El taxó Heliangelus zusii (Graves, 1993), el colibrí de Bogotà, conegut a penes per l'holotip, és tractat com a espècie vàlida pel South American Classification Committee (SACC). Tot i això, les anàlisis més recents indiquen tractar-se d'un híbrid entre Aglaiocercus kingii i un altre troquílí indeterminat; el SACC espera una proposició sobre aquest tema.

## Llista d'espècies

Aquest gènere està format per 9 espècies:
* colibrí àngel de gorja ametista (Heliangelus amethysticollis).
* colibrí àngel de Clarisse (Heliangelus clarisse).
* colibrí àngel turmalina (Heliangelus exortis).
* colibrí àngel de gorja taronja (Heliangelus mavors).
* colibrí àngel gorjadaurat (Heliangelus micraster).
* colibrí àngel blau (Heliangelus regalis).
* colibrí àngel de Mérida (Heliangelus spencei).
* colibrí àngel cuablau (Heliangelus strophianus).
* colibrí àngel violaci (Heliangelus viola).

## Referències

* ↑ «2024 Citation & Downloadable Checklists». Clements Checklist. [Consulta: 11 febrer 2025].
* ↑ Jobling, James A. The Helm Dictionary of Scientific Bird Names: From Aalge to Zusii. Londres: Christopher Helm, 2010, p. 187. ISBN 978-1-4081-2501-4 [Consulta: 11 febrer 2025].
* ↑ Rodríguez Mata, J; Erize, F; Rumboll, M. Guía de campo Collins. Aves de Sudamérica. No paseriformes. 1a. ed.. Buenos Aires: Letemendia Casa Editora: Harper Collins Publishers, 2006, p. 294. ISBN 9789872173296.
* ↑ PéRez-EmáN, Jorge L.; Ferreira, Jhoniel PerdigóN; GutiéRrez-Pinto, Natalia; Cuervo, AndréS M.; CéSpedes, Laura N. «An extinct hummingbird species that never was: a cautionary tale about sampling issues in molecular phylogenetics». Zootaxa, 4442, 3, 02-07-2018. DOI: 10.11646/zootaxa.4442.3.11. ISSN: 1175-5334.
* ↑ «A classification of the bird species of South America. Part 3». South American Classification Committee. [Consulta: 11 febrer 2025].
* ↑ Gill, Frank; Donsker, David; Rasmussen, Pamela. «Hummingbirds» (en anglès). IOC World Bird List Version 14.1. [Consulta: 12 febrer 2025].
# Kalette

El kalette o col de crespells és un híbrid entre la col verda (Brassica oleracea var. sabellica), kale en anglès, i les cols de Brussel·les (Brassica oleracea var. gemmifera) donant com a resultat una planta similar a la col de Brussel·les però els xicotets cabdells acaben obrint-se donant unes cols verdes menudes de fulles verdes i nervis porpra. Actualment, està molt de moda i es ven com un superaliment que pot consumir-se en cru o cuinat. A Regne Unit, on és de moda i s'ha efectuat aquest entrecreuament per una empresa, es coneix com a brots de col verda (kale sprouts). Aquest cultivar híbrid ha sorgit mitjançant l'entrecreuament de manera natural sense cap modificació genètica, mitjançant pol·linització creuada. Segons expliquen els seus creadors ha sigut un treball desenvolupat al llarg de 15 anys.
Són plantes molt productives, resistents a l'hivern, perfectes per al cultiu d'exterior. Li agrada els climes humits i requereix de dos mesos de fred per a donar la millor collita possible. Prefereix els sòls rics i ben drenats, amb un pH entre 5,6 i 6,8. Es col·locarà a una zona solejada (semi-ombra en climes càlids). Pot ser associat amb remolatxa, api, ceba i creïlla, evitant la proximitat de bajoques, maduixes i tomaques.
Cadascun dels seus congèneres que forma part d'aquest híbrid té les seues propietats, que les posseeix la kalette. Per una banda la col verda és rica en fibra i poques calories, ric en antioxidants i vitamina A, C i K, a més neteja l'organisme, absorbeix greixos i ajuda a reduir el colesterol. Conté una gran quantitat de ferro i de calci. Per l'altra banda la col de Brussel·les li atorga potassi, fòsfor, magnesi i sodi. Així, és bona per als còlics, excel·lent antiinflamatori i, fins i tot, podria tenir un paper bastant important en la regulació de la glàndula tiroides.
Cal dir que a l'Estat Espanyol es va presentar en Fruit attraction 2015, però de moment no es coneix massa i la seua comercialització és reduïda.

## Referències

* ↑ «semillas de flower sprouts - kalette» (en castellà). Planetasemilla. [Consulta: 28 març 2022].
* ↑ «Kalettes, un híbrido de kale y col, el nuevo vegetal de moda» (en castellà). Juan Esteban Jorge. [Consulta: 28 març 2022].
* ↑ «Kalettes, posiblemente la próxima verdura que se ponga de moda» (en castellà). República, 13-02-2016. [Consulta: 28 març 2022].
# Pont de Cerdanyola del Vallès

El Pont de Cerdanyola del Vallès és una obra de Cerdanyola del Vallès (Vallès Occidental) inclosa a l'Inventari del Patrimoni Arquitectònic de Catalunya.

## Descripció

Tot i que rep el nom de «pont», la seva funció, o com a mínim el seu origen, no és clara. Possiblement es tractés d'un aqüeducte que funcionava en relació a un altre aqüeducte de la zona. Les seves factures són similars. Algunes fonts apunten que és un fragment de l'aqüeducte de Canaletes que ha estat reutilitzat com a pont i que l'Inventari del Patrimoni Arquitectònic recull per separat mentre que el Pla Especial del Patrimoni de Cerdanyola el recull juntament amb l'aqüeducte.
Es tracta d'una estructura de dos arcs de maó que connecta el mas de Can Canaletes amb el camp que porta a Santa Maria de les Feixes a través del camí de Sant Iscle de les Feixes.

## Història

En una fotografia de 1924 del Fons Fotogràfic Salvany, es pot veure l'estructura i la seva possible funcionalitat com a pont.
L'arquitecte Leopold Gil i Nebot, propietari de Can Catà, va explicar que el seu pare va fer el camí o pista de Can Catà al 1914 i que passava sota el pont de Can Canaletes. Per a fer-ho, va comprar els terrenys afectats i tenia autorització per a enderrocar el pont. Aquest fet porta a pensar que la pista actual no existia, si més no amb les dimensions actuals.

## Referències

* 1 2 3 4 5 «Pont de Cerdanyola del Vallès». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
# Allan Maxam

Allan Maxam (28 d'octubre de 1942) és un dels pioners de la genètica molecular conegut sobretot per ser un dels col·laboradors per al desenvolupament d'un mètode de seqüenciació d'ADN a la Universitat Harvard, mentre treballava com a estudiant al laboratori de Walter Gilbert. Walter Gilbert i Allan Maxam van desenvolupar un mètode de seqüenciació d'ADN que combina els productes químics que tallen la síntesi de l'ADN només en les bases específiques amb marcatge radioactiu i transferència Southern per determinar la seqüència de segments llargs d'ADN.

## Vegeu també

* Fred Sanger

## Referències

* ↑ Maxam, A M & Gilbert, W (1977), "A new method for sequencing DNA.", Proc. Natl. Acad. Sci. U.S.A. 74 (2): 560–4, 1977 Feb, DOI 10.1073/pnas.74.2.560
* ↑ DNA SEQUENCING AND GENE STRUCTURE, Walter Gilbert Nobel lecture, 8 December, 1980
* ↑ Maxam AM, Gilbert W, Sequencing end-labeled DNA with base-specific chemical cleavages, Methods Enzymol. 1980;65(1):499-560

## Bibliografia

* Gilbert, Walter and Maxam. Allan, The Nuclcotide Sequence of the Lac Operator, Proc. Natl. Acad. Sci. USA 70, 3581-3584 (1973).
* Maxam AM, Tizard R, Skryabin KG, Gilbert W, Promotor region for yeast 5S ribosomal RNA, Nature. 1977 June 16;267(5612):643-5
# El maquinista

El maquinista (títol original en anglès: The Machinist) és una pel·lícula hispano-estatunidenca dirigida per Brad Anderson, estrenada l'any 2004 i doblada al català. Algunes de les seves escenes van ser rodades al Parc d'atraccions del Tibidabo.

## Argument

Trevor Reznik és un treballador en una fàbrica, que pateix un insomni sever el qual el torna cada vegada més demacrat. El seu aspecte inquietant i el seu comportament estrany fa que se separi dels seus col·legues. Finalment, es tornen contra ell després d'estar implicat en un accident que provocarà la pèrdua del braç esquerre del seu col·lega Miller Trevor, distret per un col·lega anomenat Ivan, responsable de l'accident. Ningú no coneix Ivan i no hi ha cap pista d'ell com a empleat. Trevor només sembla trobar la pau als braços de Stevie, una prostituta que desenvolupa una autèntica afecció per a ell, o en companyia de Maria, una criada a l'aeroport on passa totes les seves nits blanques: afirma no haver dormit des de fa un any.

## Repartiment

* Christian Bale: Trevor Reznik
* Jennifer Jason Leigh: Stevie, la prostituta
* Aitana Sánchez-Gijón: Maria
* John Sharian: Ivan
* Michael Ironside: Miller
* Lawrence Gilliard Jr: Jackson

## Rebuda

* Crítica: "Té la seva millor basa en l'esgarrifosa interpretació de Christian Bale (...) D'altra banda, és una sòlida història de culpes i penitències, hàbilment amagada entre els plecs d'una aparent pel·lícula de gènere fantàstic, però en realitat dotada d'un realisme magnètic, fred i corrosiu"

## Premis i nominacions

* 2004: Festival de Cinema Fantàstic de Sitges: Premis al Millor actor (Christian Bale) i Fotografia
* 2004: Premis Goya: Nominada a la millor BSO
* 2005: Premis del Cinema Europeu: Nominada al Premi del públic millor actor (Bale)

## Referències

* ↑ «El maquinista». Ésadir.cat. [Consulta: 13 novembre 2022].
* ↑ Lim, Dennis «Christian Bale Talks Up Mark Wahlberg’s ‘Fighter’» (en anglès). The New York Times.
* ↑ Torreiro, M. «El maquinista». El País.
# Ana's Song (Open Fire)

Ana's Song (Open Fire) és el segon senzill del tercer àlbum de Silverchair, Neon Ballroom.
En la cançó, el cantant del grup Daniel Johns explica el seu patiment per afrontar l'anorèxia nerviosa que havia superat poc abans de treure l'àlbum. El videoclip, dirigit per Cate Anderson, mostra el patiment d'una noia que representa que té anorèxia i paral·lelament també es veu a Johns patint en una cadira de rodes i tancat en un hospital.
A Alemanya van rebre el premi Comet Award per la seva franquesa i sinceritat.

## Llista de cançons

CD Senzill AUS (MATTCD086)
* "Ana's Song (Open Fire)"
* "Trash"
* "Anthem for the Year 2000 (a cappella)"
* "Ana's Song (acoustic)"
Vinil 7" Ltd. AUS (MATTV086)
* "Ana's Song (Open Fire)"
* "Anthem for the Year 2000 (a cappella)"
CD Senzill EU (6671072)
* "Ana's Song (Open Fire)"
* "Anthem for the Year 2000 (a cappella)"
* "Ana's Song (Open Fire) (acoustic)"
CD Senzill EU (amb caràtula diferent) (6673455)
* "Ana's Song (Open Fire)"
* "Ana's Song (open Fire) (acoustic)"
* "Trash"
CD Senzill UK Deleted (6673452)
* "Ana's Song (Open Fire)"
* "London's Burning"
* "The Millennium Bug (The Paul Mac Remix)"
7" Ltd 7" UK Picture Disc (667345 7)
* "Ana's Song (Open Fire)"
* "Ana's Song (Open Fire) (acoustic)"
Promo CD US (ESK42087)
* "Ana's Song (Open Fire)"

## Referències

* ↑ Fischer, Blair R. «Silverchair Frontman Reveals Battle with Anorexia» (en anglès). Rolling Stone, 11-06-1999. Arxivat de l'original el 2009-01-30. [Consulta: 23 octubre 2008].

## Enllaços externs

* Ana's Song a YouTube
* "Ana's Song (acoustic)" Arxivat 2016-03-04 a Wayback Machine.
# Museu Mineral de la Universitat d'Arizona

El Museu Mineral de la Universitat d'Arizona (UAMM), és un museu mineralògic que es troba al campus de la Universitat d'Arizona a Tucson, Arizona.
El museu es va iniciar l'any 1892 i acull més de 24.000 exemplars de tot el món, inclosos meteorits, micromounts i artefactes miners. Els minerals d'Arizona i Mèxic estan especialment ben representats a la col·lecció, amb més de 2.000 exemplars.
També hi ha una selecció de pintures a l'oli de l'artista de Delaware William Davidson White (1896-1971), que representen els miners i la mineria.

## Referències

* ↑ «Welcome to the University of Arizona Gem & Mineral Museum». [Consulta: 1r desembre 2019].
* ↑ «William Davidson White». The Mineralogical Record. Arxivat de l'original el 21 de març 2017. [Consulta: 1r desembre 2019].
# 1754
## Esdeveniments
### Resta del món

* 28 de maig - Farmington (Pennsilvània, EUA): l'exèrcit britànic surt victoriós en la batalla de Jumonville Glen durant la Guerra Franco-Índia i inici de la Guerra dels Set Anys.
* 3 de juliol - Farmington (Pennsilvània, EUA): George Washington va patir la seva única derrota en la batalla de Great Meadows durant la Guerra Franco-Índia.

## Naixements
### Països Catalans

* 2 de maig, València: Vicent Martín i Soler, compositor valencià del classicisme (m. 1806).

### Resta del món

* 2 de febrer, París (França): Charles Maurice de Talleyrand-Périgord, diplomàtic francès (m. 1838).
* 17 d'agost, París: Louis Fréron, polític i periodista francès, representant a l'Assemblea Nacional durant la Revolució Francesa.
* 23 d'agost, Versalles, Regne de França: Lluís XVI de França, rei de França i de Navarra, copríncep d'Andorra i duc de Berry, guillotinat el 1793.
* 5 de novembre, Mulazzo, Itàlia: Alessandro Malaspina, oficial de l'Armada Espanyola d'origen italià.

## Necrològiques
### Resta del món

* 11 de gener - Yangzhou, Jiangsu (Xina): Wu Jingzi (en xinès tradicional: 吳敬梓; en xinès simplificat: 吴敬梓; en pinyin: Wú Jìngzǐ), escriptor xinès de la dinastia Qing (n. 1701).
* 1 de febrer - Westham, Essexː Elizabeth Tollet, poeta matemàtica i erudita britànica.
* 2 de febrer - Madrid, Espanya: Jaume Bort i Melià, arquitecte valencià.
* 8 d'octubre - Lisboa, Regne de Portugal: Henry Fielding, escriptor satíric anglès (n. 1707).
* 16 d'octubre: Joan Torres i Oliva, sacerdot i biògraf.

## Referències

* ↑ «Vicent Martín i Soler | enciclopèdia.cat». [Consulta: 5 maig 2020].
* ↑ Schirokauer, Conrad.. Breve historia de la civilizacion china. Barcelona: Ediciones Bellaterra, 2011. ISBN 978-84-7290-555-9.
* ↑ «Elizabeth Tollet | Orlando». [Consulta: 3 febrer 2024].
* ↑ «Henry Fielding | English author» (en anglès). [Consulta: 17 octubre 2020].
# Nesis

Nesis o Nisida era el nom d'una petita illa a la costa de Campània entre Puteoli i Neàpolis, formant la part oriental de la baia de Baiae o Puteoli (la part occidental era el cap Misenum). Forma part de les Illes Flegrees
L'illa era de petita extensió però d'una alçada considerable, i segurament era un volcà extingit. En temps d'Estaci i de Lucà (a la dècada dels anys 50) hi sortien vapors sulfurosos. Marc Juni Brut hi va tenir una vila, i allà es va reunir amb Gai Cassi Longí per parlar dels plans de futur després de l'assassinat de Juli Cèsar.

## Referències

* ↑ Smith, William (ed.). «Nesis». Dictionary of Greek and Roman Geography (1854). [Consulta: 4 desembre 2023].
# Lloma

Una lloma o petit turó, és una elevació del terreny de poca altura i perllongada. De vegades es formen quan les glaceres poleixen una base de roca dura i cristal·lina de gneis o granits, deixant un turó rocós arrodonit amb vegetació escassa.
El sòl de les llomes és bastant variable, sent en la majoria dels casos sorrenc, argilós o pedregós. Hi ha parets rocoses en les esquerdes de les quals s'hi acumula matèria orgànica que possibilita l'augment de plantes típiques adaptades a la humitat temporal.

## Assasinat de Kennedy

Un de les llomes més famoses és la que hi ha prop del punt on fou assassinat John F. Kennedy, el "monticle herbós", a Dealey Plaza del centre de Dallas, Texas. És la font de moltes teories de conspiració destacades sobre les circumstàncies del seu assassinat.

## Referències

* ↑ ASALE, RAE-. «loma | Diccionario de la lengua española» (en castellà). «Diccionario de la lengua española» - Edición del Tricentenario. [Consulta: 27 febrer 2022].
* ↑ Gjessing, L. Norges landformer.. Oslo: Universitetsforlaget, 1978, p. 207. ISBN 82-00-01772-9.
* ↑ Misachi, John. «What Is A Knoll In Geography?». WorldAtlas, 11-04-2018. [Consulta: 5 agost 2023].
* ↑ «Assassination of John F. Kennedy - Facts, Investigation, Photos». HISTORY, 19-11-2018. [Consulta: 5 agost 2023].
# Hermann Dyck

Hermann Dyck (Würzburg, 4 d'octubre de 1812 - Múnic, 25 de març de 1874), pintor bavarès, nascut a Würzburg al Gran Ducat de Würzburg el 1812, va estudiar arquitectura i pintura de gènere a Munic. Les seves obres són originals i de gran humor, i estan executades amb cura i cura. Els dissenys satírics del Fliegende Blätter , en referència a la ràbia pels monuments, són incomparables. Va ser director de les escoles d'art de Munic, on va morir el 1874.
A Múnic, Hermann Dyck es va dedicar a la pintura arquitectònica, a la qual va saber donar un atractiu especial a través de decoracions cultural-històriques. La seva associació amb els Flying Papers, que s'havia publicat des de 1844, va portar a terme en ell un notable talent satíric. El 1854 va assumir la direcció de l'escola de dibuix per a artesans, càrrec en el qual va romandre quan la institució va ser elevada a institució estatal el 1868.
Algunes de les seves obres:
* An der Stadtmauer zu Erding (1857)
* Ein Kassavorzimmer (1858)
* Die Schreibstube (1860)
* Auf dem Speicher (1860)
* Im Maleratelier (1861)
* Inneres einer Klosterkirche (1863)
* Die Deputation (1864)
* Heimkehr des Bürgermeisters (1868)
També va publicar 'Deutsche Sprichwörter und Reime in Bildern ('proverbis alemanys i rimes en imatges').

## Referències

* ↑ «RKD Research». [Consulta: 22 abril 2024].
* Aquest article incorpora text d'una publicació que ara és de domini públic: Bryan, Michael (1886). "Dyck, Hermann". In Graves, Robert Edmund (ed.). Bryan's Dictionary of Painters and Engravers (A–K). Vol. I (3rd ed.). London: George Bell & Sons. p. 451.
# Holm (Pinneberg)

Holm, en baix alemany Hollen o Holm bi Moorreeg, és un municipi de l'estat de Slesvig-Holstein que a la fi del 2013 tenia uns 3312 habitants. Fa part de l'amt de Moorrege.
Holm és a cavall entre el maresme de l'Elba i el geest al parc natural del Holmer Sandberge (= dunes de Holm). És regat pels rius Sauerbek, Lanner i Bullenfluss que desemboca al Hetlinger Binnenelbe (Elba interior de Hetlingen). Es troba a la històrica ruta comercial de l'Ossenweg, tot just abans de l'antic pont transbordador que feia la connexió entre Hetlingen i l'actual Baixa Saxònia. Els primers esments escrits Holne, Hollen o Holling daten del segle xiii.

## Llocs d'interès

* El parc natural de les dunes Holmer Sandberge
* El museu de la història local Heimatmuseum, establert en una vella granja restaurada, que té entre d'altres un taller de sabater, una cuina, un magatzem general, mobiliari d'escola i una rica col·lecció de documents sobre l'escola del poble creada el 1708.

## Persones

Hans Schmidt-Isserstedt (1900-1973), director d'orquestra, mort a Holm

## Referències

* ↑ Schleswig-Holsteinische Heimatbund, Ortsnamen von Schleswig-Holstein/Oortsnaams vun Sleswig-Holsteen Arxivat 2014-11-06 a Wayback Machine., Bilsen, 2011 (en català: Topònims en baix alemany a Slesvig-Holstein) (baix alemany) (alemany)
* ↑ «Heimatmuseum Holm» (en alemany). Web de l'Amt Moorrege. Amt Moorrege, . Arxivat de l'original el 2014-11-12. [Consulta: 6 novembre 2014].